PATVIRTINTA

Direktoriaus 2018-12-28 įsakymu

Nr. V-153-(1.5.)

**MOKINIŲ PRIĖMIMO MOKYTIS PANEVĖŽIO VYTAUTO ŽEMKALNIO GIMNAZIJOJE, PAGAL HUMANISTINĖS KULTŪROS UGDYMO MENINE VEIKLA SAMPRATĄ, TVARKOS APRAŠAS**

1. **BENDROSIOS NUOSTATOS**

1. Į Panevėžio Vytauto Žemkalnio gimnazijos **1-ą klasę** priimami vaikai, kuriems tais kalendoriniais metais sueina 7 metai ir buvo ugdyti pagal priešmokyklinio ugdymo programą, norintys ugdytis meninius (dailės, šokio, muzikos, teatro) gebėjimus, iš Panevėžio miesto, rajono ir apskrities vietovių.

1.1. jei vaikas, kuriam tais kalendoriniais metais dar nesueina 7 metai, nelankė priešmokyklinio ugdymo grupės arba lankė mažiau nei 2/3 priešmokyklinio ugdymo programos laiko, būtina pateikti Pedagoginės-psichologinės tarnybos atliktą vaiko brandumo mokytis pagal pradinio ugdymo programą išvadą-rekomendaciją.

2. Į Panevėžio Vytauto Žemkalnio gimnazijos **5-ą klasę** priimami mokiniai, įgiję pradinį išsilavinimą bei norintys ugdytis meninius (dailės, šokio, muzikos, teatro) gebėjimus, iš Panevėžio miesto, rajono ir apskrities vietovių.

3. Į Panevėžio Vytauto Žemkalnio gimnazijos **9-ą (I-ą gimnazijos)** klasę priimami mokiniai, baigę pagrindinio ugdymo programos I dalį bei norintys ugdytis meninius (dailės, šokio, muzikos, teatro), gebėjimus iš Panevėžio miesto, rajono ir apskrities vietovių.

4. Į Vytauto Žemkalnio gimnazijos 1, 5 klases mokiniai priimami nuo 2019 m. sausio 7 d. iki 2019 m. vasario 28 d., 9 (I-as gimnazijos) klases – nuo 2019 m. kovo 1 d. iki kovo 31 d., nuo 2018 m. balandžio 1 d. tęsiamas priėmimas į laisvas vietas.

5. Informacija apie priėmimą skelbiama gimnazijos interneto puslapyje adresu: [www.zemkalniogimnazija.lt](http://www.zemkalniogimnazija.lt) (toliau-gimnazijos svetainė).

6. Mokiniai priimami į kitas klases, jeigu klasėje yra laisvų vietų. Apie laisvas vietas skelbiama gimnazijos svetainėje.

7. Gimnazijos direktoriaus įsakymu patvirtinta Mokinių priėmimo komisija patikrina ir įvertina vaikų meninius gebėjimus:

7.1.    norintiems mokytis Scenos menų (Šokio ) klasėje - ritmo pojūtį, fizinius duomenis;

7.2.   norintiems mokytis Vizualiojo meno (Dailės) klasėje - komponavimo, spalvinės-grafinės raiškos, darbo kultūros gebėjimus.

**II. PRAŠYMŲ PRIĖMIMAS IR ATRANKŲ VYKDYMAS**

8.  Prašymai priimami nuo 2019 m. sausio 7 d. gimnazijos raštinėje (pirmadieniais-penktadieniais 8.00 – 16.30 val. (pietų pertrauka 12.00 – 12.30 val.).

9. Prašymai dėl priėmimo į gimnaziją gali būti teikiami ir elektroniniu būdu el.paštu rastine@zemkalnio.panevezys.lm.lt

9.1. Užpildytų ir pasirašytų popierinių prašymų skaitmeninės kopijos arba elektroniniai prašymai, pasirašyti kvalifikuotu elektroniniu parašu, el.paštu pradedami siųsti nustatytą priėmimo dieną nuo 8.00 val.

9.2. Elektroniniu paštu galima siųsti pridedamų dokumentų skaitmenines kopijas. Pedagoginės-psichologinės tarnybos (ar Švietimo pagalbos tarnybos) pažyma dėl nustatytų specialiųjų ugdymosi poreikių el.paštu nesiunčiama, pateikiamas jos popierinis variantas. Jeigu el.paštu gautuose prašymuose ar dokumentų kopijose įrašai yra neaiškūs, prašoma papildomai pateikti dokumentų originalus.

10. Prašymai neregistruojami, jeigu jame trūksta reikalingų duomenų ar pateikti duomenys yra neteisingi, neaiškus, jeigu jis gautas anksčiau už nustatytą priėmimo į mokyklą pradžios dieną ar laiką, informuojant apie tai pareiškėją.

11.      Meninių gebėjimų patikrinimas vyksta pagal grafiką, kuris skelbiamas gimnazijos svetainėje likus dviem savaitės iki komisijos posėdžio.

12.     Priimtųjų sąrašai skelbiami gimnazijos svetainėje.

**III. PRIĖMIMO KRITERIJAI**

13. Į Vytauto Žemkalnio gimnazijos 1, 5, 9 klases mokinius priima mokytis pagal pradinio, pagrindinio ugdymo programas, taikant humanistinės kultūros ugdymo menine veikla sampratos elementus, direktorius ir Mokinių priėmimo komisija, vadovaudamiesi šiuo direktoriaus įsakymu patvirtintu tvarkos aprašu.

14. Mokytis pagal pradinio, pagrindinio ugdymo programas (2019/2020 m. m. 1, 5, 9 klases) pirmumo teise priimami mokiniai iš miesto teritorijos, tinkamai įvertinti atrankų (meninių gebėjimų patikrinimo) metu, ir mokiniai, kurių seserys ar broliai mokosi gimnazijoje.

15. Jei prašymų gauta daugiau nei yra vietų, atsižvelgiama į:

15.1. 1, 5 klasių – prašymų padavimo datą ir laiką;

15.1.2. 9 (I gimnazijos) klasių – ugdymo rezultatus (I pusmečio ar I trimestro suminį balą iš 5-ių mokomųjų dalykų (lietuvių kalbos, matematikos, užsienio kalbos, istorijos, vieno gamtos mokslo).

16. Į likusias laisvas vietas 1, 5 klasėse gali būti priimami mokiniai iš Panevėžio rajono ar apskrities pagal prašymo padavimo datą ir laiką, dalyvavę atrankose, ir mokiniai, kurių seserys ar broliai mokosi gimnazijoje.

17. Į likusias laisvas vietas 9 klasėse gali būti priimami mokiniai iš Panevėžio rajono ar apskrities pagal prašymo padavimo datą ir laiką, ugdymo rezultatus ir mokiniai, kurių seserys ar broliai mokosi gimnazijoje.

**IV.REIKALINGI DOKUMENTAI**

18. Teisėti vaiko atstovai, pageidaujantys leisti vaiką mokytis į **1-ą klasę** pagal pradinio ugdymo programą , turi pateikti:

18.1. nustatytos formos prašymo popierinį ar elektroninį variantą   (formą galima rasti gimnazijos interneto svetainėje arba užpildyti gimnazijos raštinėje);

18.2. vaiko asmens dokumento (gimimo liudijimo, paso ar tapatybės kortelės) kopiją;

18.3. 2 nuotraukas (3x4, pateikiama iki rugsėjo 1 d.);

18.4. Pažymas apie brolius, seseris, kurie jau mokosi gimnazijoje, lankomus neformaliojo švietimo būrelius (dailės, šokio, muzikos, teatro);

18.5. teisėti specialiųjų poreikių turinčių vaikų atstovai gali pateikti Pedagoginės-psichologinės tarnybos pažymas dėl specialiųjų poreikių įvertinimo ir specialiojo ugdymo skyrimo.

19. Teisėti vaiko atstovai, pageidaujantys leisti vaiką mokytis į **5-ą klasę** pagal pagrindinio ugdymo programos I dalį, turi pateikti:

19.1. nustatytos formos prašymo popierinį ar elektroninį variantą   (formą galima rasti gimnazijos interneto svetainėje arba užpildyti gimnazijos raštinėje);

19.2. vaiko asmens dokumento (gimimo liudijimo, paso ar tapatybės kortelės) kopiją;

19.3. pradinio išsilavinimo pažymėjimą ar kitą įgytą pradinį išsilavinimą liudijantį dokumentą bei jo kopiją (būtina pristatyti per 5 darbo dienas nuo ugdymo proceso pabaigos. Laiku nepateikus pradinio išsilavinimo pažymėjimo, mokinys iš sąrašo išbraukiamas, jo vieta neišsaugoma);

19.4. nuotraukas (3x4, pateikiama iki rugsėjo 1 d.)

19.5. Pažymas apie brolius, seseris, kurie mokosi gimnazijoje, lankomus neformaliojo švietimo būrelius (dailės, šokio, muzikos, teatro).

19.6. teisėti specialiųjų poreikių turinčių vaikų atstovai gali pateikti Pedagoginės-psichologinės tarnybos pažymas dėl specialiųjų poreikių įvertinimo ir specialiojo ugdymo skyrimo.

20. Teisėti vaiko atstovai, pageidaujantys leisti vaiką mokytis į **9-ą (I-ą gimnazijos) klasę** pagal pagrindinio ugdymo programos II dalį , turi pateikti:

20.1. nustatytos formos prašymo popierinį ar elektroninį variantą   (formą galima rasti gimnazijos interneto svetainėje arba užpildyti gimnazijos raštinėje);

20.2. vaiko asmens dokumento (gimimo liudijimo, paso ar tapatybės kortelės) kopiją;

20.3. mokyklos anspaudu ir mokyklos vadovo parašu patvirtintą pažymą apie I pusmečio ar I trimestro mokymosi pasiekimus;

20.4. pažymėjimą (baigus pagrindinio ugdymo programos I dalį) ir jo kopiją (būtina pristatyti per 5 darbo dienas nuo ugdymo proceso pabaigos. Laiku nepateikus pažymėjimo, mokinys iš sąrašo išbraukiamas, jo vieta neišsaugoma);

20.5. 2 nuotraukas (3x4, pateikiama iki rugsėjo 1 d.);

20.6. Pažymas apie brolius, seseris, kurie mokosi gimnazijoje, lankomus neformaliojo švietimo būrelius (dailės, šokio, muzikos, teatro);

20.7. teisėti specialiųjų poreikių turinčių vaikų atstovai gali pateikti Pedagoginės-psichologinės tarnybos pažymas dėl specialiųjų poreikių įvertinimo ir specialiojo ugdymo skyrimo.

21.     Gimnazija su mokiniu sudaro mokymo sutartį. Mokymo sutartį už vaiką iki 14 metų jo vardu sudaro tėvai/globėjai/rūpintojai, nuo 14 metų sudaroma mokymo trišalė sutartis (mokykla, tėvai/globėjai/rūpintojai, mokinys).

**V.PASIRUOŠIMAS IR DALYVAVIMAS ATRANKOSE**

22.     Norintiems mokytis Scenos menų (šokio ) klasėje į atranką reikia atsinešti tinkamą šokiui lengvą sportinę aprangą, avalynę.

23.      Norintiems mokytis Vizualiojo meno (dailės) klasėje reikia į atranką atsinešti: pirmokams -A4 formato popieriaus, akvarelinius spalvotus pieštukus arba flomasterius; penktokams, devintokams – A3 formato popieriaus, guašo, indelį vandeniui, paletę, teptukus, pasirinktas grafines priemones, savarankiškai atliktus kūrybinius darbus (darbų portfelį).

**VI.BAIGIAMOSIOS NUOSTATOS**

24.     Gimnazija pasilieka teisę keisti priėmimo sąlygų atskirus punktus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_